khistorydata/jeongjo-sjw-relations huggingface dataset:
정조 13년 · 목
喬桐府使申大謙狀啓以爲注文鎭防船致敗委折査問於監官徐道章沙工崔太山等處則俱以爲船役告畢後發船到安興前洋碇留矣初七日獰風大作船隻打觸峙角片片破碎故渠等僅僅接陸生活而餘存本板不卽繫陸之故爲風所驅仍爲漂流以致永失云論其罪狀亦甚不輕故監官及沙工等從重決棍僉使田春福則莫重戰器險海往來之際初不騎船委任監色者已極疏忽而漂失防船則監色中亦無上船者只使沙格輩任自行船致有此致敗全失之擧揆以體例不可仍置該僉使請罷黜敎以莫重戰器有此漂失而鎭長之外竝與監色而不騎船該僉使不可罷黜而止卿其拿致嚴棍事回諭
정조 13년 · 강
咸鏡監司李秉模以富寧等邑民家頹壓馳啓
정조 13년 · 목
狀啓以爲慶源府頹壓三戶富寧府頹壓七戶渰壓死七口會寧府頹壓五戶壓死七口慶興府頹壓二十四戶壓死二十三口埋瘞奠接等事一依他邑例另加嚴飭敎曰以明吉事下諭有旨卿其單抄謄布富寧等邑令各其守宰宣布後蠲恤設祭一款不必擧論以此知悉事回諭
정조 13년 · 목
敎曰園號更議事已有詢問者使之明日來會
정조 13년 · 강
遣承旨分諸受香所奉審摘奸
정조 13년 · 강
召見戶曹判書徐有隣京畿監司徐有防于重熙堂
정조 13년 · 목
有防啓言長湍府大同田捧小米事因平壤府慰諭宣傳官書啓令道臣詳探事實具意見論理狀聞後稟處事自備局筵稟行會而前道臣在任時以詳探民情論理以報之意發關該邑矣該邑報狀今已來到而大體依朔寧漣川等峽邑之田捧田穀沓捧畓穀例就田結中限折半以小米收捧無妨爲辭而本府則與此兩邑大有間焉而卽是田畓相半之地故當初大同磨鍊時不以峽邑區別而亦與楊廣坡峽野參半之邑少無異同矣間於癸卯丙午畓穀失稔之時或循民情有狀請參半之捧此不過災歲權宜之政則決不可比擬於常年且本府處在兩西孔路凡係公私策應專用大米則雖或一時矯捄畢竟行不得之政害反歸民而其時所以變通亦足爲後來貽弊之端臣意則姑令仍舊貫置之恐合事宜請令廟堂稟處從之又啓言廣州之一用松洞兩面旣已移屬水原矣第稅大同雜役等各項上納之規本自不同今若謂之以已屬水原而遽用水原之例則新屬之民恐或有齟齬不便之端臣意則姑依廣州例收捧以合事宜矣從之
정조 13년 · 강
下內帑錢二千緡于園所都監
정조 13년 · 목
敎曰今番園役不欲貽弊卽予苦心目今都監許多輸入之物亦係時急昨於堂上擧條雖不得不許施今聞畿伯言畿邑異於他道所謂雇馬絕無雖有之不過略干匹云如是之際不但民反受困以略干匹何以當屢萬馱之役予意則自昨欲爲下敎而未果除非木石之不得不車運者外皆以貰馬或雇丁取用則以此較彼必當事半功倍又況厚價之下亦當樂赴之不已近日役民之資輒以儲置米爲說數掬鹿穀民豈願受且今年穀稍登爲慮嗣歲之需方令廟堂講究儲穀之策昨於貿穀事草記纔有措劃之批今反尾泄於不願受之民可謂公私無當今以內帑錢二千緡爲先下送於園所都監使卽專用於雇貰之需外此不足之數令惠廳以代錢卽爲從便輸送卽此可知予辛勤之苦心雇必厚給工亦速就以副予日夕憧憧之意事令該都監知悉仍令廟堂嚴飭本府如是處分之後民當樂從如是而又或一有貽弊則焉用此分憂臣哉俾須惕念凡有弊端隨卽與都監堂上相議捄正事一體嚴飭○園所都監狀啓以爲材木已輸入者九十七株未輸入尙爲數百株而以數十輛車子一日不過一番往來材木畢輸杳無其期簷階柱礎等石子又將輸入而車子不足事役遲滯誠甚渴悶大浮石所魂遊石今日無事浮出各項石物今方嚴督浮出敎曰石物幾許浮出已浮未浮已運未運數爻假令畢役當在何日間以今料量狀啓墳形圓經尺寸加廣或有壓近莎城此意知悉此外多有下敎事當言於三堂上下去時矣車子則勿拘京中事勢已令加數下送貰馬亦令作隊下送卿等以此知悉事回諭
정조 13년 · 강
有政吏曹判書金鍾秀參議李祖承進
정조 13년 · 목
敎曰政官牌招開政明日應參諸臣中如有在外及未肅拜人許遞與未差之代今日政差出待下批牌招察任又敎以在外承旨許遞○以趙▣德爲承旨李命植爲藝文提學○敎曰會議在明藝文提學聞有實病許遞與副提學直提學未差之代今日政差出待下批牌招察任又敎以藝文提學前望單子入之又敎曰三望皆非無故之人昨日雖已點下而日前問于大臣許遞之後無異應避新除亞銓許遞今日政以在京無故人差出待下批仍卽牌招○吏曹啓言本曹參判前望中無故之人只有二人以趙鼎鎭及閔鍾顯擬入敎曰首望則與判堂有應嫌副望差祭更爲擬入待下批牌招察任○以李秉鼎爲吏曹參判秉鼎徐鼎修金光默竝新通也金載▣爲副提學○因大司憲望筒敎曰雖非金載順豈無可擬之人乎此等處何不刊落當該銓官推考更爲擬入○以趙鼎鎭爲大司憲金光默爲同義禁○敎曰此人之白首久屈於亞卿是豈日前傳敎陞資之意乎在外知敦寧許遞今日政以都承旨邊得讓擬入待下批牌招察任○以邊得讓爲知敦寧金載▣爲奎章閣直提學○敎曰詞訟劇務且値抄丁老病之人勢難强責左右尹竝許遞今日政差出待下批牌招察任○以具㢞爲左尹尹師國爲右尹㢞違召敎以違牌亞尹許遞前望單子入之待下批牌招察任○以李勉兢爲大司成敎以更思似難强迫許遞○以李祖源爲大司成
정조 13년 · 강
以金鍾秀爲大提學吳載純爲藝文提學金載▣爲都承旨李時秀爲副提學金思穆爲左尹竝前望也
정조 13년 · 강
命長杠木領來校吏施賞
정조 13년 · 목
京畿監司徐有防狀啓以爲兩邑卜定長杠木往復都監已爲卸下領來校吏姓名與臣營將校一體開錄大輿長杠木領運本營敎鍊官出身張弼殷加平將校閑良朴再述色吏趙得福尹再信小輿長杠木領運本營敎鍊官前萬戶李孝百楊根將校閑良卞福允色吏林時夏劉興宅敎曰所用處旣莫重營校及邑校竝帖加成給邑吏等令巡營從優施賞後使之狀聞
정조 13년 · 목
園號改議時書下賓廳曰顯隆顯書曰丕顯哉文王謨詩曰不顯亦臨杜詩曰庶以勤苦志報兹劬勞顯○隆隆報也說文曰豐大也物之中高又盛也德隆唐書曰作樂制禮使民知德隆獻隆獻字說曰大也諡法曰知質有聖曰獻○隆見上熙隆熙說文曰興也和也廣也長也○隆見上啓隆啓書曰啓佑我後人○隆見上泰隆大戴禮貴本之謂文親用之謂理兩者合而成文以歸太一是謂泰隆○賓廳以顯隆泰隆德隆三望擬啓首望批下○敎曰新定園號自新園所稱號事分付該曹
정조 13년 · 강
召見總護使金熤錦城尉朴明源于重熙堂
정조 13년 · 목
政院啓言總護使金熤錦城尉朴明源觀象監提調金鍾秀鄭昌順都監堂上徐有隣李在簡有稟達事來詣閤外請對矣敎曰方在臥內勢難酬應只總護使都尉入侍諸堂姑爲留待閤外○熤啓言十一月初二日推擇啓下之後近聞方外多有異同之論臣等日前聚會方外人及諸日官于都監使之相與辨論則方外人語多無稽理屈辭窮故妄論大事之罪草記請勘矣今則携貳之論雖不得歸一而第此莫重莫大之事旣有當初雌黃之說則以此日仍爲定行終有所萬萬惶悶者丙申年雖勘金曄妄言之罪而日子則追後改擇矣臣意則更加爛熳商確改爲推擇實合愼重之道矣敎曰十一月初二日外又有可合吉日乎明源曰十月初七日果是吉日而當初不得擇入者蓋若以初七日爲定則啓園日子勢將以八月推擇啓園之先期二朔旣無可考之例故初不敢以此日擇入矣莫重日子旣有歧貳之論則較諸啓園日子之差先二朔輕重大異依大臣所奏改爲擇入恐不可已矣熤曰今則改爲推擇無容更議而十月初七日旣是吉日則啓園日子不必以八月之差先爲拘臣等退與都監諸臣聚會日官請更爲詳議以此日改擇以入敎曰事勢旣如此吉日在十月則啓園日子雖前期二朔當以安園吉日爲所重啓園則以八月推擇安園則以十月推擇又啓言遷園吉日旣以十月初七日推擇啓舊園吉日以八月十二日推擇今將啓下矣啓舊園日子期日已迫外方則以關到日受服之意請令該曹卽爲知委於諸道從之
정조 13년 · 강
改擇遷園吉日總護使金熤觀象監提調金鐘秀都監堂上徐有隣李在簡鄭昌順禮曹參判閔鍾顯參議李義綱進
정조 13년 · 목
遷園擇日告后土祭先告事由八月初九日隨時先行移安祭同日同時作甕家同日申時破舊園同月十二日卯時先啓東方出玄室十月初二日辰時發靷破舊園事畢役後隨時成殯大輿到丁字閣後隨時啓欑室同月初四日申時先啓西方發靷同日隨時周堂在外不計停喪忌方乾巽艮方○園所擇日始役七月二十日辰時先始東方斬草破土同月二十六日巳時先破東方祠后土同日曉頭行作甕家八月二十九日卯時取土吉方丙壬方開金井九月十一日卯時穴深十尺用營造尺外梓室陪進九月十七日卯時下外梓室同月二十日卯時成殯大輿到園所後隨時忌乾巽艮方園所啓欑室十月初七日申時先啓西方進發同日啓欑室後隨時下玄室十月初七日亥時○禮曹啓言破舊園以今月十二日更爲推擇啓下矣社稷宗廟永寧殿毓祥宮景慕宮告由文今十一日曉頭設行而宗廟永寧殿景慕宮修改在於同日兼告之意祝文中措辭添入事請分付允之
정조 13년 · 목
敎曰俄因總護使都尉請對以擇日事旣有力請而啓舊園之前期二朔今以勿抅爲定則啓園吉日在於十二日云作甕家及石物曲墻撤移亦當前期爲之而明日不叶再明日太迫近今日申酉時爲吉云而告由祭元無晝行之例此一款正合商量食後當躬詣以酌獻禮親告事由以此知悉出宮時刻隨時○敎曰今日酌獻禮時隨駕百官行禮陪祭及百官成班祗近事置之又敎曰今日擧動時馬兵騎士合十名隨駕禁軍十人隨駕○具平戎服乘轎出協陽門弘化門由梨峴至園所洞口稅駕至齋室門前降轎入齋室少頃改具翼善冠淺淡服乘輿詣園所行酌獻禮如儀仍詣園上奉審召見都監堂郞予曰甕家造成時雖不撤石物地形能無茍艱之慮耶有隣等曰自曲墻內至床石其間甚廣從便造成則雖不撤曲墻與石物自可容甕家而隧道閣造成時則始當撤之矣乘便輿還齋室召見諸大臣敎曰今將還宮領相少留看審甕家始役後入來仍出齋室至園所洞口乘駕轎由梨峴入弘化門協陽門還內○敎曰十二日啓園時詣園所行禮仍爲親祭以此分付又敎曰十二日園所擧動時訓將率訓局軍五哨馬兵一哨爲先後廂禁軍一番隨駕其餘入番外先詣紅箭門隨駕禁軍除標信入來參祭挾輦軍八十名槍劍軍二十名侍衛雲寶劍外兵曹總府堂郞各二員五衛將二員武兼六員隨駕餘皆置之留陣禁衛營爲之只率鄕軍二哨弘化門外爲之又敎曰十二日擧動時隨駕只六曹堂郞各一員陪祭百官依節目有堂郞衙門各一員先詣參班餘皆留都又敎曰日子促迫戎服似難措備十二日還宮時隨駕百官服色以白布團領爲之事分付○敎曰遷園吉日更爲推擇於十月初七日工役足以趁期乎作甕家開金井擇日雖皆進定此則二堂上上來時已有筵敎勿以啓下擇日爲抅進退間一依筵敎從便爲之追後論理狀聞事下諭○敎曰園號改議後告由事該曹雖已啓下啓園後亦當有告由之擧以兼告之意分付祭文當親撰矣
정조 13년 · 강
命出玄室後陪衛人員直宿
정조 13년 · 목
承旨洪仁浩啓言兵曹判書具允鈺以爲啓舊園後陪衛人員當有守直之節而取考辛亥謄錄則啓舊陵後分兵曹分都總府五衛將宣傳官武兼輪回直宿矣今番則啓舊園後出玄室日子尙遠直宿之節自下不敢擅便云矣何以爲之乎敎以出玄室後直宿
정조 13년 · 강
遞右參贊尹塾以趙瑍代之口傳也
정조 13년 · 강
判府事鄭存謙以病未赴召陳箚賜批
정조 13년 · 목
批以美疴之彌留爲之慮念未參何傷卿須安心善攝仍命遣史官傳諭
정조 13년 · 강
召見禮曹判書李在簡京畿監司徐有防于重熙堂
정조 13년 · 목
在簡啓言聖節望闕禮習儀當行於十一日而永祐園親祭齋戒相値請權停從之又啓言冬至陳賀以緦服未盡前權停事啓下矣服盡旣在十月權停擧條請勿施從之又啓言大殿誕日旣在受服後陳賀權停而京外箋文何以爲之乎敎以置之物膳亦爲置之又啓言各殿宮素膳自開園日至下玄室翌日復常事已爲節目入啓矣今則開園與下玄室日子稍遠自出玄室日至下玄室日當以素膳磨鍊乎從之有防啓言遷園時大輿所過處名山大川祭享部字內則祭官與祭物自京司擧行京畿地方祭物亦自京司進排而只祭官及豕口自畿營磨鍊矣考見前後謄錄則祭物則自京出來祭官自外差定掣肘窘束每多有生梗之弊臣意今番則祭物亦自畿邑一體進排香祝則依常時山川節祭例自香室出送畿營則差祭守令臨時來受臣營陪往過行恐合事宜矣從之敎以使之各別處誠過行事申飭
정조 13년 · 강
命藥院提調明日入侍
정조 13년 · 목
政院以載瓚承候請對啓命退去又以載瓚請對啓命退去又以載瓚更爲求對啓敎以酬應苦矣退去○藥院啓言大禮涓吉聖懷如新日夕疚毀臣民之憂已無可言又自近日玉候欠和診察不得以時湯劑不得議定下懷焦迫轉益靡措今日幸行觸冒外氣榮衛受損又必不細臣等承候請診實出憂慮之忱而連降退去之敎抑塞悶迫敢此仰籲伏乞特許進接詳察聖候議定湯劑敎以何必如是卽爲退去又啓言診察議藥不宜暫緩而未蒙召接之命憂遑之極益復罔措目今悠悠孰有大於詳察聖候議進當劑乎特賜接見千萬至祝敎以明日入侍
정조 13년 · 강
召見都監堂上徐有隣藥院副提調金載▣于重熙堂
정조 13년 · 목
予曰園所工役或不無未及之慮耶予之不欲勞民卿等所當惕念處矣有隣曰以日子進定之故物力雖加入至於民弊監董諸臣豈不惕念對揚乎臣等職在保護議藥之節不容暫緩竟日詣閤相率求對而前後批旨終靳許接今兹登筵只詢工役不許議藥其在下情豈不萬萬焦迫乎予曰雖不議藥庸何傷乎
정조 13년 · 강
召見時原任大臣閣臣藥院提調于誠正閣判府事徐命善李福源左議政李在協右議政蔡濟恭奎章閣提學鍾秀原任提學吳載純原任直提學徐有防直提學金憙檢校直閣徐鼎修鄭東浚鄭大容待敎金祖淳藥院都提調李性源提調鄭昌順左副承旨李敏采
정조 13년 · 목
大臣閣臣承候藥院提調入診故也○予曰昨早酬接之餘空腹進食因有抰痰凝滯之症今則稍減矣判府事徐命善曰廣選醫術之精明者預講調補之劑似好矣右議政蔡濟恭曰今當大禮之時玉候間有添損之節豈不萬萬悶迫乎伏望聖心堅定毋爲觸事用慮以爲理遣之地焉藥院都提調李性源請診候許之首醫徐命緯入診訖以養胃湯議定仍命煎入
정조 13년 · 강
以李祖承李書九爲承旨前望也
정조 13년 · 강
總護使金熤錦城尉朴明源馳聞園所分金形止
정조 13년 · 목
狀啓以爲本月初八日三更同副承旨閔台爀成貼今此別諭一度下送卿等各其意見論理狀聞事有旨初九日臣等在園所祗受而諄複之敎誠不勝欽誦警惕之至地家所以重分金者蓋以消納移湊人力奪邊之妙實在於此而以今地師之鹵莾豈能透古人之妙用哉然而至敬至重之地主案向作之時有不敢全廢是法與諸地師累累詳察爛熳講確按輪圖之方位援古書之法例略寓避空趋吉之意而大墩之珠雙峰之空自入於正中之向此非諸地師人力之所幹移實是天作之向坐不期合而合者臣等之攢賀抃祝曷有其極至於神穴深淺旣承前後筵敎今又承此別諭丁寧明白不啻如耳提而面命謹當申飭地師使之一穿之際無或放過一寸之間更加審察寧失之淺無過於深庶不至仰貽聖慮
정조 13년 · 강
遷園都監以外梓室陪進及下外梓室發靷習儀吉日改推擇啓
정조 13년 · 목
遷園都監啓言外梓室陪進吉日下外梓室吉日發靷習儀吉日更爲推擇事命下矣卽令日官推擇則外梓室陪進九月十六日辰時下外梓室同月十八日卯時發靷習儀同月二十日卯時爲吉云以此日時擧行自園上詣香大廳習儀自丁字閣上園習儀曾以九月二十日啓下矣請依前擇日一體擧行允之
정조 13년 · 강
命軍兵解嚴等節依辛亥年例爲之
정조 13년 · 목
兵曹啓言取考謄錄則辛亥年遷陵習儀則軍兵除標信解嚴矣今番則軍兵解嚴一節何以爲之敎以依辛亥年例爲之又啓言取考謄錄則辛亥年遷陵習儀時侍衛軍兵依正日例全數擧行矣今番習儀時禁軍一百人挾靈輿軍二百名前後廂軍七百名依正日例全數磨鍊乎敎以依辛亥年例爲之先後廂軍前例以何將領率領乎相考草記又啓言取考訓局謄錄則先後廂軍兵以千總及把總哨官率領矣
정조 13년 · 강
勘放時囚申大偀金聖和
정조 13년 · 목
該府以申大偀金聖和原情啓請議處允之又啓言申大偀則初檢跋辭於朴女及印全墨全無痛惡之意於印方信顯有歸罪之語其在恪遵先朝受敎之道難免違越金聖和則覆檢跋辭中與登時殺死條無異云者比之初檢跋辭大相不同朴女誣姑誣夫之罪亦未能拈出論斷不可無罪請竝以此照律允之敎以金聖和宜有區別減等照律又以申大偀杖一百收贖告身盡行追奪金聖和笞四十收贖附過放送允之敎以幷功減一等
정조 13년 · 강
命地平土色總護使上來時持來
정조 13년 · 목
承旨金載瓚狀啓以爲臣以園所開金井取土事進詣園所取考都監儀軌則開金井後地平取土承旨奉還而今則穿壙之役當在於十六日臣則仍爲留在待地平後取土復命而日子旣爲遲延有不敢擅便敎曰開金井始役後卿與禮判先爲上來地平土色總護使上來時持來事回諭
정조 13년 · 강
命都監釐正遷園時班次圖
정조 13년 · 목
敎曰遷園時司㒒立把馬單子依書下數更爲書入今番則宮人陪往一款竝已除之亦令都監班次圖釐正
정조 13년 · 강
諭園所都監停石工夜役
정조 13년 · 목
敎曰今番園役最勞者石工今聞都廳上來後所奏近日連爲夜役云渠輩亦人耳豈不矻矻難堪半月形所用欄干屛風石瓦簷裳石外人物石皆趁安園奠時以次排設若此則畢役當至來月念前後其間足可恢爲之此有旨祇受後勿爲夜役石工等來頭賞典別單全數列名書入各其名下懸錄實役日子及居住地方事下諭京都廳上來勿以摘奸逢點若客過去樣一分放意弛心益加不懈以副予調攝中憧憧之念事一體下諭
정조 13년 · 강
命前縣監沈寬鎭差下別看役
정조 13년 · 목
總護使金熤狀啓以爲治石之役最爲緊急而不可無專管檢飭之人前縣監沈寬鎭自浮石時已爲看檢請仍爲別看役差下使之另加蕫飭敎以依狀請施行事回諭
정조 13년 · 강
命以明日齋宿摛文院
정조 13년 · 목
敎曰再明日眞殿行祭明日齋宿依昨年例爲之該房知悉
정조 13년 · 강
召見藥院都提調李性源提調鄭昌順于重煕堂
정조 13년 · 목
藥院啓請入診乞寢齋宿之命敎曰今夜欲取汗明日差晚當詣齋所卿等勿慮○政院以藥院三提調請對啓敎曰卿等必聞筵臣之過傳有此請對矣不過一時表症之添損今夜擁衾得汗則明夜將事庶可强力況本殿此日享事豈敢不爲卿等卽爲退去退去然後可以便意將攝矣又以藥院三提調求對啓命入侍
정조 13년 · 목
該監司狀啓以爲兵防漕船上送事備局工曹之當初行會竝令公私船多數發送間因特敎凡係私船切勿起送故備局則爲慮船隻之不足以僅堪駕海者盡數發送之意更飭水營水使則以限滿堪用者追後續發之意報來臣營故臣則據其所報修啓以聞只以船隻之擇送完固格卒之優給糧資董飭閫邑爲宣揚德意之地至於船隻數爻臣亦慮或不足而外方擧行惟京關是視故前後謄關申飭一從備局工曹辭意而限滿船之追送慮未及周兩邑船之致敗事出不意一則臣罪二則臣罪震懍惶蹙恭俟重勘敎曰觀於昨今狀辭事情則雖似形容而先事不飭致勤飭敎豈或以口給禦上司乎以此以彼不可無飭從重推考不完船隻使卽推去事更令廟堂申飭行會雖以監色船格言之海西外袴無綿糗無糧邑邑異例船船呼冤此亦備局工曹知委之如許乎該水使擧行之慢忽姑勿論守令邊將所爲亦萬萬痛該已有區別錄置者姑不處分爲道伯者似此微事何難摘發指名請勘此意一體申飭
정조 13년 · 목
平安監司鄭昌聖狀啓以爲平壤城操今年當爲設行而所屬各邑擧皆歉荒兵營操鍊旣命停止則巡營城操宜在一體停止而事係詰戎有不敢遽然請停令廟堂稟處敎以停操事回諭
정조 13년 · 강
命罪人趙次壽照律勘放
정조 13년 · 목
刑曹啓言罪人吳者斤三處推問則以爲渠本利川居生姓名乃趙次壽也見四寸妹夫金世澄於六曹前不覺日暮乘醉還歸聞從吏曹後門洞而去則乃是梨峴捷路故直由其路誤入丹鳳門別無禁止之入直至建陽門被捉而渠到江上聞無號牌則不得入城號牌則忘未持來借於所親人吳者斤三以來兵曹推覈時㥘不敢實對云其情跡萬萬疑怪反覆究問一向欺隱請各別加刑嚴訊允之又啓言趙次壽處一一窮訊而終不吐實雖有金世澄之指路六曹前路之於丹鳳門其間有許多街巷則稱以失路轉到於丹鳳門已是意外且關門把守何等至嚴則白衣黑笠直到建陽門而無人禁遏尤是理外且其冒入之後無非肅嚴之地而少不驚畏決非鄕曲愚蠢之物所可爲換牌一款尤極殊常請更加嚴訊究覈敎以觀於供招別無更問之端照律勘放
정조 13년 · 강
藥院乞寢齋宿之命仍請入診不許
정조 13년 · 목
因藥院啓敎曰退去則當觀勢召接日勢尙早待差晚足可出齋卿等明知其必欲將事如是煩請反涉欠誠之歸斯速退去
정조 13년 · 강
賜時原任大臣閣臣及玉堂聯箚批
정조 13년 · 목
時原任大臣聯箚請便殿淸齋待天明行禮批以更勿煩請仍命遣史官傳諭時原任閣臣及諸玉堂各聯箚請寢成命竝不許
정조 13년 · 강
命廟堂議以武將句管浮橋
정조 13년 · 목
備局啓言兵防船發送時領運差員狀本中不爲擧論委折依不敎關問三道則京畿水使申大謙所報以爲船隻點檢差使員通津府使金珠淵都差使員坡州牧使鄭彥衡自巡營差定而當初本司關辭中旣無定差員領送之事故本營只以褊裨領送云忠淸監司權▣所報以爲兵防漕船上送等節一依本司及工曹行會擧行而差員一款初不擧論探問該曹則以爲差定差員貽弊外邑以各邑監色領運云故不爲別定差員追後到付本司關內始有領來差員之語而船隻已發以此意行關水營自水營以所斤僉使安廷輝追定差員從後發送云黃海監司李洪載所報以爲領運差員已以登山僉使魚福龜差定使之點船領運云矣敎曰今番京司知委固有眩於擧行之慮差使員事事勢果似然矣而海西擧行十倍勝於畿湖觀於差使員事尤可知之喬桐水使出自近列忠淸水使意在試可則渠輩焉敢不用心乃爾船隻雖在各邑鎭威令若行則寧有湖西邑鎭無狀之犯科乎昨夜已下飭敎姑不更提曰前有下敎於右相者詳察弊瘼若値日氣之猝寒而糧米綿衣不若海西卿等爲先草記雖自賑廳給米戶曹給襦衣未爲不可依此知悉俾一吏一卒無呼饑呵凍之弊昨夜聞湖西船隻貽民弊病中不免失睡如許閫帥及其中無良守令邊將卿等欲等閑看過乎湖西行會果已三懸鈴知委使之自渠道首實乎京畿則守船若干名外竝解送云他道何以爲之云耶大抵工卽擧行實有力綿之慮戶工判終是文宰無論今番與此後用舟師大將之例隨駕營門或字內營門中武將一員別定名色使之專當似好卿等以爲何如城堞分授始於庚午宮城分授及川渠分授始於庚辰則船路之軍門主管無所不可況近來軍門無一利益徒使大將肥已而行私則用於此等國後亦有何不可津渡勾管改丞爲別將之後付之武將尤有棨據卿等商量可據之例論理草記又啓言湖西閫帥邊將之無良者依昨日行會摘發報來後自本司草記論勘海西湖西船格之守船多人留滯誠有弊端量其容入定數排比後依京畿例放送之意嚴飭工曹湖西之格卒乏粮無衣者自本司發遣郞廳與工曹郎廳本道差員逢點摘奸後分付賑廳戶曹糧資襦衣着意計給渡涉動駕時設艙則自繕工擧行駕船則自工曹擧行雖曰已例設艙駕船之時猶有事力不逮之患況今浮橋之役尤係致愼之節而堂郞之或文或蔭誠欠蕫威之方且津渡旣爲軍門所屬浮橋又是兵家制度若令軍門將臣與戶工曹堂郞合力措處則實爲竝用長久之術而今番津路雖用纛島來頭渡涉多屬西氷庫專責字內軍門不無偏重之歎至於隨駕軍門一邊隨駕一邊檢察恐有不專之慮輪回一事最爲便當今番爲始浮橋之役請令三軍門輪回眼同擧行事定式施行敎曰津渡五軍門分掌而旣不專責於元字內營門則守總雖殘營檢飭句管宜無力不足之患名以大將則雖異留陣之領軍輪回擧行似無可據之例以此知悉入侍時指一稟處予意則在於船必作隊船主船格各假長伍之制常時則許其公私載運國役則屬之管領之該帥永罷工曹臨期捉船之弊似好此不過一時臆料卿等更加廣詢詳議稟處
정조 13년 · 강
遞金吾堂上金鍾秀嚴思晚
정조 13년 · 목
禁府啓言禁府都事李翊模當直聽傳敎何等嚴重而促令之下未卽來待稽緩之罪在所難免以此照律笞五十收贖解見任別敍私罪允之敎曰功減一等近來法綱解弛蔭而當直都事武而標信宣傳官規行矩步一步十息似此小事古規看看虧壞寧不駭然閤外猶不敢若此況駕前乎又況駐輦之時乎笞五十功減一等卽帶職放送之律卿等於本府郞官擬律豈敢如是歇勘照律堂上竝遞差本律以杖八十私罪施行
정조 13년 · 강
命畿伯廣州等三邑斥堠更爲磨鍊
정조 13년 · 목
京畿監司徐有防以道路斥堠伏兵傳語軍處所區別論列馳啓敎曰條陳極爲精詳以此道里修成册上送兵曹此後園行由狐峴則如彼爲之由杻峴則如此爲之使該曹按而行之固好卿之隨事殫誠極爲可嘉但於廣尹終有顧護之病以此斥堠磨鍊觀之果川則三十五里內只設五處水原則四十五里內只設八處而廣州則二十五里內至爲八處之多朝家則以爲此府尹小則拿致營門嚴棍懲勵大則拿致王府嚴覈取招卽其地定配然後庶可有效此狀啓還下送廣州一境更爲磨鍊以聞水果兩邑中伏兵斥堠更加量減以爲永久遵行自今爲式之地事回諭因此又有申飭者今年年事潦水跨朔檢田之勤否大關民憂廣州多濱江之處所謂府尹稱號者往來船艙所而漫不知船事往來於設倉處而漫不知倉役而然猶稱以此等公幹所謂民事漫不知何事卿有何顏私必欲無痕掩覆其委折誠莫曉也自今日卿別遣褊裨廣州四境內檢田容奸處一一査出狀聞然後卿可免罪萬一泛忽自卿先施重勘以懲一道更須惕念事令廟堂嚴飭該道臣處
정조 13년 · 목
具翼善冠白袍乘輿出協陽門入摛文院仍爲齋宿召見判府事徐命善李福源左議政李在協右議政蔡濟恭在協啓言作隊船事待首相復命從當商確稟處而今番則訓鍊都監係是字內軍門令訓將眼同擧行之意請分付從之又啓言廣州府尹李敬一莅任以後全不事事船艙則徒煩往來設倉則漫不檢飭當此擧行浩繁之時不可以數遞爲抅一任其癏務請罷職敎以今日內議薦仍令辭朝
정조 13년 · 강
有政吏曹判書金鍾秀參判李秉鼎參議李勉兢進
정조 13년 · 목
以李昌漢爲承旨李冕膺爲校理吳泰賢爲修撰申大升爲右尹尹塾爲判義禁南玄老爲同義禁宋益鼎爲禁府都事故大司諫任珹贈吏判故大司諫鄭純儉贈吏參尹羽烈爲北評事
정조 13년 · 강
以閔台爀爲廣州府尹備薦也
정조 13년 · 목
時至具翼善冠袞龍袍乘輿出摛文院入端暉門詣眞殿行禮如儀乘輿出端暉門仁政門由協陽門還內
정조 13년 · 목
藥院啓請入診議定湯劑敎以今日欲穩攝酬應亦難卿等不必入侍矣
정조 13년 · 강
許副藥院都提調李性源遞提調鄭昌順
정조 13년 · 목
敎曰昨見憊甚都提調許副舡所往來事務相妨提調許遞前望單子入之
정조 13년 · 강
召見有司堂上徐有隣于重煕堂
정조 13년 · 목
有隣啓言咸鏡監司李秉模災實分等狀啓有就議大臣稟處之命矣取見狀本則慶興等六邑置之尤甚慶源等十一邑置之次會寧等七邑置之稍實仍以爲今年本道農形無一邑不被災況値大賑之餘民情遑汲尤甚邑尤甚社里姑觀來頭民勢不可無別般救急之擧穀物之請稍俟冬末春後亦未爲晚爲辭仍請後錄諸條竝令廟堂稟旨分付其一豆太粟稷互相準代別無損益交濟久置外無論元還餉各穀尤甚邑三分一之次邑四分一稍實邑五分一準折代捧待明秋還作本色事也其一交濟久置條分給遠或至於數日程來納之際所費不少百里以外社里姑納於各其倉待明秋還納交濟倉事也其一南關久置北運之代以賑餘穀換作事狀請蒙允而久置捧上之法比散在尤峻無論百里內外依散在例盡爲捧置各其倉而用二留之法待明秋還納交濟倉事也其一賑後穀簿多寡不均來春還分時將有排比不足之邑各就近邑元還餉交濟穀稍裕處參酌移劃事也其一明川以南進俸吏姑爲停止事也其一尤甚之次邑限明秋勿爲定配事也其一推奴徵債限明秋防塞事也就議于左右相則以爲遣辭極其精約措處亦有條理竝依狀請許施而其中交濟久置條姑納各其倉事若以百里爲限則八九十里輸納之弊無間於百里毋論百里內外付之道臣守令使之從便輸納於各其附近倉待明秋還納交濟倉實爲歉歲便民之道云矣從之敎曰以北道民事雖在此時一念憧憧卽見狀辭旨非難從之請已依施而北關民事專靠評事新除人情勢宜令一伸許遞以諳鍊詳明人後日政各別擇差不多日內催促下送明川民戶已多奠接云若待狀聞來到遞昜昜致深冬該府使之代口傳各別擇差待下批一兩日內辭朝事分付
정조 13년 · 강
以水原府鄕校祭文親撰之意回諭畿伯
정조 13년 · 목
該監司徐有防以水原鄕校營建垂訖香祝令該曹磨鍊下送馳啓有是命
정조 13년 · 강
海西道帥臣以兵防舡過境形止馳聞
정조 13년 · 목
黃海監司李洪載狀啓以爲水使李格狀啓謄報內營邑鎭防兵舡十九隻過境緣由旣已馳啓追卜定十隻內五隻無事過境其餘以風勢不順二隻尙滯於長山北三隻未能回過登山串方此惶悶因備局回題使之停發而防兵舡前後上送之數竝二十四隻云長山登山素稱險嶼促舡前進恐不無意外之患帥臣旣已停發故使之還泊各其本邑鎭敎曰能體軫弊之意如是從便周旋極爲可嘉事回諭○因該水使狀啓敎曰能知軫弊之意如是從便擧行極爲可嘉況優給糧資造給綿衣擧行之勤勵爲三道之最亦甚嘉尙事回諭
정조 13년 · 강
還送北兵使洪和輔狀本
정조 13년 · 목
狀啓以爲進上鹿茸捄弊之道依備關擧行敎曰飭敎何等嚴截而祗受狀辭多蔓語殆若循例申飭者然極爲駭然擧行如此釐弊何論節節未安此狀啓還下送
정조 13년 · 목
禁府以時囚罪人李翊模杖八十收贖奪告身三等啓敎以前有功減之令何不區別乎捧納承旨推考
정조 13년 · 강
以鄭宇朋爲明川府使口傳也
정조 13년 · 강
慶尙監司洪檍疏辭新資賜例批
정조 13년 · 강
兵曹進遷園時習儀節目
정조 13년 · 목
節目遷園習儀時陪衛以下各差備等依正日例擧行一禁軍一百人番將率領着戰笠戰服神輦前分左右陪衛一挾靈率砲手二百名訓鍊都監軍兵抄擇將官率領分左右陪衛而將官則白戰笠白戰服砲手則白頭巾白號衣一前後廂軍七百名訓鍊都監軍兵除出將官率領前後分半分屬前廂軍兵鍾樓前路結陣後廂軍兵工曹大門外稍遠作門自作門工曹大門至分左右結陣靈奉進發時次次陪衛前廂軍兵興仁門外結陣後廂軍兵於義洞洞口前路結陣事畢後除標信罷陣一陪衛人員服色黑笠去笠餙白天翼黑帶佩釖弓失一傳語軍士以衛軍量宜排立部將次知檢擧飛傳一道路工曹大門惠政石橋雲從街鍾樓前路通雲橋昌德宮洞口前路宗廟洞口前路板前屛門前路蓮池洞橋於義洞口前路東橋興仁門
정조 13년 · 목
藥院啓請入診議定湯劑敎以今日少勝不必入診湯劑停止
정조 13년 · 강
以洪樂性爲內局都提調尹塾爲提調前望也
정조 13년 · 강
召見都監堂上徐有隣鄭昌順于重熙堂
정조 13년 · 목
予曰浮橋之役今至何境耶昌順曰今已安排七隻舡而爲橋果爲完緻工役亦已就緖矣予曰舡艙則用舡甚多浮橋則用舡不多又無不虞之慮不但用之於今番必爲此後永用之規可也昌順曰七十餘隻之舡足可爲橋今旣經歷其規已成則舡隻亦無多捉之弊矣予曰此後則外方舡不必上來京江造置三十餘隻無事則任渠私用有事則取以用之豈非便宜之道乎昌順曰浮橋連結非帆竹則無可爲之勢故不用之舡雖有放送之敎帆竹皆爲借用水上舡則當此水淺之時本無用帆之事故帆竹則留置而已還至於水下舡則非帆不行而帆竹入用故不得還去舡人輩只留守舡一二漢而餘皆放送似好矣予曰舡隻之未還者皆令移泊於浮橋近處以爲其時渡涉之道則亦無妨矣雖非帆竹果無代用之材耶有隣曰如帆竹長且大之木實無可得之道不得不入用亦有不足之慮舊園所松木中或可以擇用乎予曰取用好矣昌順曰此後安橋之時三南漕舡帆竹以一二舡隻載來用之事似便好矣有隣曰不必年年載來長山串大椽數百介預爲輸置隨時入用最爲便當矣昌順曰接連處補階板不得不用之未知如何予曰非謂全然不用若干入用好矣昌順曰若爲上重下虛之慮以沙載舡則不但無益於事爲役甚難以空舡用之實無撓動之慮大抵下碇之後則元無蕩漾之患又從以連結豈不完固乎且以役夫言之舡漢之受價赴役不但渠輩爲樂從慣於舡事十人之爲役可兼他丁百夫之役至於舡漢則皆以爲旣已受料而食無不願役而郞廳不敢使役臣意則添給千饋而從願使役無妨矣予曰依此爲之好矣訓將蕫役似不爲無助矣昌順曰殆同壁壘變彩實多助矣有隣曰俄者兵判送言於都監曰再明日外梓室奉發時不可不進參而方帶藥院此時出去實爲悶迫若自都監草記以爲他堂上進去之道則似好云矣予曰不必如是使之陪進予謂昌順曰誌文始役之日卿旣監役此後則卿須出入蕫役○有隣啓言卽見輿士大將任嵂所報則輿士軍各站供饋之道不可不及今措處銅鑢口皮瓢子等屬令各軍門量宜分排定將校輸送用後還下渠輩所受糧米臨時收聚令畿營定刷馬馱運似宜云矣請依所報分付擧行從之
정조 13년 · 강
特放竄配罪人李柱國
정조 13년 · 목
敎曰見到配狀問于該房皆已到泊而未到二隻亦在不遠地云飭已施矣且年老之人特爲放送事分付
정조 13년 · 강
命喬桐水使申大謙越俸一等
정조 13년 · 목
京畿監司徐有防狀啓以爲依下敎該水營兵房裨將申大淵嚴棍取招則以爲當初本營兵防舡上送時備局申飭嚴截故水使亦爲十分惕念所屬各鎭沙格輩糧米每名每日三升磨鍊限一朔之外從當陸續運致計料舡隻未發之前水使嚴飭於沙格等處使之或借或縫務令預備禦寒之資矣浮橋待令期限進定故舡隻則先令發送衣袴則差待縫造隨卽上送之意申飭於沙格等處矣日昨伏承飭敎之後已爲備置者星火輸送未及備置者自本營罔夜措備使之入着計料云矣大淵則姑爲嚴囚以待處分敎曰棍問之下猶不知朝令本意舡人衣袴水使當拮据造給而渠言以或借或縫爲言又以無衣者造給樣依俙納招以此以彼該閫不但擧行可駭到泊後屢次摘奸未免陸續被捉亦豈成說乎該水使爲先越俸一等該裨加棍下送舡格監色等守舡外從渠願下送此外許多舡隻之不緊執留者申飭差員往復工曹郞官斯速解放後次次狀聞雖以執舡差員言之金珠淵則今番亦果勤幹放舡之際又或不如初罪當加倍此意嚴飭事回諭
정조 13년 · 강
命海西伯李洪載災結更爲精抄狀聞
정조 13년 · 목
備局啓言黃海監司李洪載災實分等狀啓有草記回啓之命矣取見其狀本則谷山等十邑置之尤甚黃州等十一邑置之之次延安等二邑置之稍實仍以爲今年水災毋論山野沿其成川浦落之患在在皆然元劃災一千七百結外不足災一千八百八十一結二十三負綿田災九百五十九結七負特許加劃附陳數三便民之政竝請令廟堂稟旨分付而其一新還舊逋一時竝督實有騷擾之慮尤甚之次邑舊還限明秋停退事也其一民情皆願新還上分數停退而停退一款雖不敢擧論在前如此之年多有相當穀代捧之規尤甚邑限折半之次邑限三分一代捧待明秋還作本色事也其一金川旣在尤甚大興山城軍餉限今年捧留該郡事也其一牙兵輪防裹糧遠赴弊費不些特令停止事也其一尤甚邑限明秋勿配事也其一推奴徵債限明秋防塞事也分等依狀請施行災結加請本道沓總不過一萬五千結則事目元劃一千七百結似無不足之慮而今此加請之爲一千八百八十一結零未免太過加劃八百結以準二千五百之數且綿歉與昨年別無異同而今年所請九百五十九結零視昨年所請幾爲倍數尤涉過多此則限六百結許劃使之均俵舊還停退之次邑之與尤甚混停亦涉過當尤甚邑全數停退之次邑限折半停退稍實邑及之次邑之折半條竝待本司知委分數收捧還上代捧吏鄕之售奸糴簿之紊亂專在於此而道臣所請旣云如此則有難一切防塞尤甚邑限三分一之次邑限四分一準折代捧待明秋還作本色大興軍餉捧留本邑年前本司關飭不啻嚴截一有撓改後弊難防此則置之牙兵輪防停止事尤甚邑勿定配所事推奴徵債防塞事請竝依狀請施行允之敎曰本道狀請災結雖過於壬癸卿等之請減亦或太過其在寧失之義比回啓加給無妨亦何以遙度乎更令詳量精抄狀聞之意分付
정조 13년 · 강
召見藥院提調園所進去堂郞執船差員下直守令于誠正閣藥房副提調金載瓚都監堂上尹塾郞廳徐敎修李學彬朴亭壽執船差使員金珠淵明川府使鄭宇鵬
정조 13년 · 목
予曰明日外梓室何時奉發耶都監堂上尹塾曰辰時奉發矣傳語軍排立之路以新作路爲之則似有遲滯之慮以銅雀津磨鍊好矣予曰此則臨時可以觀勢爲之矣外梓室陪進時卿及監造官長生殿郞廳皆進參乎塾曰然矣予曰監造官則不緊而渠旣本邑之人則殆同錦衣還鄕不必除之別工作勿爲陪進好矣予謂明川府使鄭宇鵬曰北路水災至於明川人命渰死至爲五百餘名之多如許錯愕曾所未聞爾之勤幹予曾稔知故特爲差送一倍惕念懋爲濟民之道○塾以兵曹判書啓言參上宣傳官朴與曾以壯元及第之故無宣薦而臣則未及詳知只以身手技藝及門閥之可堪於本職且其履歷旣歷監察則錯認以必無拘礙擬於首堂以至受點本廳廳規有不可乖了朴與曾所授本職請勿施從之敎以身手技藝頗可堪云禁衛把總相換
정조 13년 · 강
召見畿伯徐有防于重煕堂
정조 13년 · 강
遞承旨金載瓚李昌漢以趙宗鉉曺允大代之前望也
정조 13년 · 강
命遷園時各項祭奠香祝以香室官陪進
정조 13년 · 목
禮曹啓言取考辛亥謄錄則各項祭奠香祝令本陵官員受香而進香香祝則令香室官員陪進矣請今番亦依此擧行敎以辛亥年則陵所距京稍遠而然今番則令香室官陪進
정조 13년 · 강
命水上船付物從後出給時無得閪失
정조 13년 · 목
京畿監司徐有防以水上船隻放送啓敎曰觀此狀辭水上舡隻中什物之執留者來頭出給時必難一一推給昨年猶有官償閪失什物之例況今番用處何等莫重而日子又優餘則出給之除豈有一毫閪失之理以此意移文工曹及所管該營一有不謹難免重勘自本道別遣褊裨與差使員眼同照檢若有一毫不謹卽爲狀聞仍令廟堂臨時送備郞考察此傳敎書付江村事亦爲分付漢城府及畿營明日外梓室奉詣後浮橋所用外水下舡隻竝卽放送舊園松木使之量宜取用若此則水下舡帆竹尤無所用此意一體申飭
정조 13년 · 강
命洪州牧使李義弼姑勿拿來以待究竟
정조 13년 · 목
禁府以洪州牧使李義弼拿來啓敎曰聞其治蹟徑遞可惜舡格査事難付生手待究竟處分次爲先以此牧使査出報營事分付該道
정조 13년 · 강
飭校理李冕膺行公
정조 13년 · 목
校理李冕膺修撰吳泰賢違召政院捧入罷職傳旨敎曰修撰吳泰賢情勢宜欲一伸許遞至於校理李冕膺無端違牌極爲駭然傳旨勿施申飭行公
정조 13년 · 강
領敦寧洪樂性箚陳病狀乞遞內局之任賜批
정조 13년 · 목
批以乏人之故雖不得不點下仕進非可論卿須安心勿辭加意善攝仍命遣史官傳諭
정조 13년 · 목
都監堂上尹塾狀啓以爲臣陪外梓室已時量渡涉纛島津仍爲前進又狀啓以爲同日酉時量到果川館舍止宿
정조 13년 · 강
諭總護使金熤錦城尉朴明源
정조 13년 · 목
園所都監以穿壙始役屛風石下磚石次第排鋪馳啓又以穿壙土色監封上送馳啓敎曰觀此狀辭及封進土性漸益黏膩土色尤爲明黃似此土品莫不曰初見比開金井日又倍勝萬幸萬幸齎來相地官令本監爲先好窠拔例差定後草記總護使待再明日下外梓室後親自監祖封標仍爲上來事下論○敎曰見卿書啓穿壙後中心土色土性黃亦堅膩倍勝於開金井時其爲萬幸豈可以文字形喩乎卿則上來事下諭于錦城尉齎來營校邊將承傳持來撥軍各別施賞事亦爲下諭于畿伯
정조 13년 · 강
召見都廳李益運相地官朴仁素于重煕堂
정조 13년 · 목
予謂仁素曰穿壙旣爲四尺則所餘者當爲三尺用周尺乎營造尺乎仁素對曰營造四尺矣予曰穴深之法寧淺毋深營造七尺代以周尺十尺用之之意曾有筵敎都監堂上豈有用營造之理也爾或錯認耶爾則終始看役獨無雜語今齎土色而來予庸嘉之仍敎承旨洪仁浩曰天文學敎授一窠爲先加設以朴仁素差下此後都政遷轉時時任敎授姑置之朴仁素先爲區處事分付觀象監予謂益運曰明日曉發趁早入去以穴深之言更爲言及於都監堂上再明日下外梓室後上來好矣旣爲穿壙則恐洩地氣若庇覆外壙則必無洩氣之慮以此意言于總護使
정조 13년 · 강
特命都監郎廳李昌會敦寧都正單付
정조 13년 · 목
敎曰誌文御製事體自別監刻時都監堂上該曹郞官禮成後令都監別單書八其中都監郎廳李昌會首尾效勞晝夜蕫役刻役校役勤榦最著似此莫重之役豈循常例況其人地亦何試不可敦寧都正加設單付使之卽爲肅命役所待令員役工匠等令度支先爲施賞事分付○敎曰御製誌文刻役今方告竣云封裹時當臨見而陪進則只監刻堂郞爲之只承旨都廳各一員入侍○承旨李祖承啓言都監郎廳李昌會敦寧都正加設單付事命下矣李昌會以前任瑞興府使方在居下未敍中何以爲之乎敎以蕩滌
정조 13년 · 강
召見戶判徐有隣于重煕堂
정조 13년 · 목
有隣啓言今此遷園發靷時輿士軍不可無依接與炊飯處沙斤川站有新建庫舍水原新邑站園所站皆有匠手募軍假家以此許借而果川站則無推移之路量宜造給與公廨民舍間借給之意請分付畿營從之
정조 13년 · 강
命燻造契人治道時雇價從優加給
정조 13년 · 목
因宣傳官洪棆舡艙以上治道看審民情採探書啓敎曰科外之役稱以此等公役前後何限云云人事之未瑩極矣然猶謟調何處學來所謂書啓無一實際語如許宣傳官當用於何處乎所當棍汰而十分參酌分付兵曹來頭考績以此黜陟先令渠廳付之末座近來宣傳官全不知奉命體重所謂摘奸不成貌樣反不若備郞因廟堂分付往來寧不駭然後復若此幷與不飭行道宣傳官當嚴處令兵判嚴飭聞偕往宣傳官之言燻造契人之以官給雇價太半不足頗爲弊端云此則事勢果然觀勢追給已有下敎於當初分給時此意令賑堂知悉依初下敎招問契人卽爲加給今番治道之役使契人當之非不知無例而以其慣於治道也無例之擧何拘常例從便優給後仍卽草記事分付
정조 13년 · 강
命畿湖舡隻上送時不善擧行守令邊將詳査狀聞後稟處
정조 13년 · 목
訓鍊都監從事官以都提調意啓言今番舡艙浮橋之役或慮有一夫之呵凍呼饑前後聖敎至懇至嚴故自備局發遣郞廳屢次摘奸而郞廳卽是官人舡人輩設有冤鬱之端決難任意告訴故擇定訓局將校數三人不住廉察則安興平薪糧米只一日二升磨鍊以給丹陽地土舡二隻合沙格十名及淸風舡二隻之爲丹陽所管自丹陽上送沙格合十名幷無糧米帖給之事所斤鎭兵舡沙格十五名皆着薄布衣袴渠等言內水軍凡一百七十五名中除出貧不能納錢者三十名騎舡以送餘軍每名各徵二兩錢合爲二百九十兩而僉使則不知舟師吏幷吞云結城兵防舡各一隻沙格三十三名糧米日二升磨鍊以給追後各米一石式上下而一石價以錢三兩代給韓山兵防舡各一隻沙格三十五名糧米一日二升磨鍊以給水軍每名徵錢五錢上來沙格處各二兩分給林川兵舡沙格十二名處米七石都數出給勒定以五十日計糧數日內當絕糧云而毋論結城韓山林川舡人輩無不衣薄不堪耐富平舡五隻長湍舡八隻沙格等料米皆日二升上下衣則甚薄廣州民林有福文成大等舡二隻皆於八月販柴下來爲松坡別將所執捉至今待令而幷無一升米上下寧越舡一隻來待而格軍三名幷衣薄京江大小舡則幷無料云矣所斤之徵錢二百九十兩仍卽乾沒萬萬痛惡韓山之徵錢雖極可駭畢竟以二兩分給舡格比之所斤其罪差有間馬而分給後餘數有無不可不査問所斤鎭當該僉使韓山郡當該郡守幷令該府勘處丹陽郡四隻舡沙格之無一升料米尤極可駭亦不可不拿問以處廣州舡之不給糧米自八月初執捉待令安有如許處事伊時府尹今旣被罪松坡津當該別將合施棍汰之罰其餘糧米日二升磨鍊及以七石米計糧五十日之守令邊將幷施重推之典衣薄者請依日前下敎令度支量宜擧行允之敎以爲先自廟堂更加嚴飭畿湖道臣詳査狀聞後稟處湖西事收斂與容奸必不止此各別嚴飭斯速査問收斂物種趁卽推給事亦爲嚴飭其中丹陽舡卽舡艙前例元上來者不給糧似因襲謬日前使之還下送而尙今四隻之留滯必是該郞不能照察之致工曹郞官事過後當處分舡隻則卽爲放送地方官勿論廣尹事事件各異不可以譴罷置之拿處
정조 13년 · 강
園所都監以穿壙穴深尺數馳聞
정조 13년 · 목
狀啓以爲穿壙至五尺八寸許則土性益復黏潤土色愈好純黃之中紋含五色斑爛有金沙之先不勝萬幸諸地師之論皆以爲觀此土色限以六尺則深淺適中云臣等之見亦如此穴深以六尺爲定仍始鍊正之役
정조 13년 · 강
諭園所都監外梓室輿士軍丁酒與粥間卽爲分饋
정조 13년 · 목
敎曰外梓室奉詣後輿士軍丁令園所都監待其入去酒與粥間卽爲分饋事仍令三堂上知悉監饋事下諭
정조 13년 · 강
命廟堂今番園役所需勿用經費區劃別般錢貨仍命園行定例編摩以進
정조 13년 · 목
敎曰陵幸時用民力處儲置米會減出於先大王爲小民若保如傷之盛德中一事然而一時特恩近成常典自下擧行每不免有名而無實畿穀之枵然畿民之盻然職由於稍久而生奸每經一行未嘗不爲之悶然恐違仰述之道常年幸行心尙若此況是園是役乎園役所需多取諸宮中均廳財力之移劃者亦令給代又況直自經費所出乎又況所減不如所入乎又況年穀稍熟在小民蒙惠穀不如錢乎由前由後不問於有司已有決定于中者今番園役及奉輿行展拜行出於民邑而以經費會減者無論已給未給似必姑未報該廳及今下敎庶可及之一倂勿用經費令廟堂區劃別般錢貨於畿營使之隨卽準償內無損於經費外有益於民邑此可爲盡吾誠之一端以此知悉惕念擧行又敎曰新園距京恰過百里每歲展省勢難若前雖欲間年一爲拘掣自如京而各司各營之弊外而民邑之弊外此許多經費之原式近規無非貽弊之端貽弊如此抑情至難須有別般講究拔例創定之擧然後情可伸而弊可袪爲今日廟堂有司之臣者若知予心寧不另思對揚之策以求便好底道理乎今年則凡係出自經費與民邑者纔已別下傳敎而自來春展省之行船楫取辦於京江橋梁勿用於惠廳以至器用糧草亦幷無以儲置米會減陪扈百官軍兵各有定數官受盤纏各有定界軍得息肩排比磨琢十分稱好爲京外按行之指南則自此情文無缺軍民永賴予可以安意展省是豈尋常政令則宜示重其事之意合行條件彙成一副典則名之以園行定例大臣總裁堂上以備堂中差定會于備局編摩以進事令廟堂知悉
정조 13년 · 강
都監堂上尹塾以外梓室陪進園所馳聞
정조 13년 · 강
飭預備船隻如數放送
정조 13년 · 목
京畿監司徐有防以浮橋所用外船隻放送馳啓敎曰近二百隻內放送者不過四十餘隻而浮橋所用皆以公船爲之則未放之船以其器械之執留而然乎抑餘數預備而然乎雖無器械願欲先歸從願放送而餘數預備中觀勢加數放送事回諭仍以此意令訓將及該郞知悉屢次申飭之下如無實效其可成說乎此意一體知悉
정조 13년 · 강
度支以燻造契人等處雇價加給啓
정조 13년 · 목
該曹啓言依傳敎燻造契人等處反復詳問則以爲跨月治道所費夥然前此所下錢八百兩雖有不足之患而治道之役自官給價旣出特恩此後所入何敢指一仰對云目今事役幾至垂畢前後所費參酌較量加給七百兩以準一千五百兩之數則似可相當漢城府留置條中錢七百兩卽爲上下
정조 13년 · 목
乘輿出賓陽門御北所承旨洪仁浩曰今日園辛初無文蹟之頒布在院承旨尙未知之實是臣等之望外也命諸承旨竝遞差北所衛將差假承旨乘轎出弘化門由興仁之門至園所洞口稅駕入齋室改具緦服就版位哭再拜乘便輿還齋室命諸承旨遞差傳旨分揀承旨趙宗鉉啓言今日動駕時內局都提調洪樂性病未參班提調尹塾奉命在外何以爲之命都提調許副提調許遞前望八之都提調蔡濟恭提調徐有隣批下具平戎服乘便輿巡園所局內飭局內松木無得恣京剪伐還齋室召見左議政李在協右議政蔡濟恭及有司堂上徐有隣沈頣之京畿監司徐有防在協曰啓園後頻頻展誠曾伏承懇切之敎每經一番展拜聖候輒添群情焦迫已不勝達況今玉候雖少差勝湯劑久未進御侵早動駕萬一有欠安節則其爲貽憂於殿宮豈不萬萬悶迫乎至於倉卒頒令儀衛未備猶屬節目間事區區下情竊以爲今日動駕實爲聖人之過擧也予曰予意已諭於日前筵中卿等想必諦悉矣今月內今始展誠是豈情理之堪忍處乎俄於展拜時亦果抑情忍哀幸不添損卿等勿過慮也昨日以園行定例事敎於籌司卿等詳覽否大抵予之伸誠泄哀惟在於以時展省而以今國用民力安保其每年無弊乎昨日特敎略示予意而大要以爲情禮得伸民國無損之計也卿等想有商量矣在協曰姑未及爛商而聖意所在豈不思對揚之方乎予曰行幸鉅弊一則外邑供辦也一則軍兵磨鍊也一則津路過涉也畿內諸邑無非殘薄而遠近轉輸民邑俱困雖有儲置會減之例有名而無實予意則沿路兩邑之力雖曰不敷若加別般添補以爲省冗費減謬例之政則果川水原足以擔當才以此意問于畿伯畿伯所奏亦以爲然矣若然則諸邑分辦之弊可以永除矣都監外兩營之輪回隨駕雖有定式許多弊端不一而足今若商量軍制精抄簡取都監先廂減其哨數後廂軍兵則就兩營軍總中推移互換移送沿邑以爲常時團束之軍或使畿伯都領或使水原倅領付則其扈駕之方似無不及於兩營鄕軍況在前溫幸時湖西兵使爲後廂大將京畿之照此例擧行亦無不可若然則兩營隨駕之弊可以永除矣至於津渡船艙雖是應行之例而今番之代以浮橋可保萬全無慮則何必多執船隻重營民力哉船艙所入船隻多或近千浮橋則不滿百隻此已省弊況且完固堅實無異陸地則從今以往永爲遵行亦可也但念此後浮橋所入專責京江船隻則別立作隊之制使之趁期應役深究沾漑之資使之蒙利效力爲好予意則外方畿邑稅穀分授京江諸船有若都監船之元定運稅者則江民似無稱冤之端船漢亦有樂赴之望若然則津渡船艙之弊可以永除矣分辦也軍兵也津渡也若果無慮則外此小小弊瘼外而畿營內而各司一切以省減簡約爲主行之悠久期於無弊庶乎其可也卿等與諸堂須各講究條列著爲典式右相旣經文任撰出跋文代宣予意在協曰今日旣難開坐會議差待首相復命以爲講確之地何如予曰今番大禮時則旣有隨事措劃者此制之擧行姑待明春爲好而備堂三人差定句管事昨已下敎此則不必遲待領相入來還宮後卿與右相會于賓廳先定備堂中可合三人以聞在協曰備堂中戶判惠堂宜皆與聞於是矣予曰今番浮橋尙有浮議而惟彼工判終始力主故果爲一界今已就緖定例之議工判亦當與知矣大抵我國人每於創見之事好生歧貳之論今此浮橋殊不知臨津已例故或不無訾議者矣日前聞戶判言戶參李獻慶終始以浮橋爲未安至有橋上搖動或馬蹄沒入之慮云豈非迂儒之見乎都監堂上出去時與之同往使之破釋疑慮園幸定例雖欲於一番擧動後見其便否始爲刊行而始議之際宜務精詳先就京畿分辦規式考其所入數爻以爲講確釐正之地而京中各司則取考謄錄亦可看詳京司盤果之除減陪從人之自持飯雖有飭敎此外豈無弊端乎曾聞箕伯言世祖朝有扈駕諸臣各裹飯之令而左承旨獨爲炊飯至於拿棍今日士夫夙習膏梁雖未必一依裹飯之法果欲存心節損則豈無所益乎非徒飮食之費至於騶率亦宜有一定之制限矣有防曰陵行時各站釜鼎器例自畿邑進排定例後則當有各站備待之件自廟堂知委海西造送後會減似好矣予曰釜鼎當入幾許乎有防曰每站若滿七坐則可支用矣予曰令海西造送無或有弊乎自畿營送價貿來好矣大臣之意何如濟恭曰旣欲除外邑之弊則不必貽勞於海西直使畿營貿來爲便矣予曰初二日出玄室時工役果可以當日畢役乎濟恭曰地中事萬一安穩則一日可以畢役下情祈望惟在於此矣予曰今日含哀未洩予懷益無可言而詳審埋誌處土性則全是濕氣或云魂石之交雨水渟滴之致而其言亦未可盡信且於伐木後見之則全無後托之麓直受中泠之水凡眼看之全不成樣予則曰今日遷奉之計十分至當矣在協等曰聖敎誠然矣予曰欑室奉安處俄者看審則工役幾盡就緖都廳李益運能體口授之敎其所擧行隨事精詳誠不偶然別工作徐有秉俄始初見甚有武氣矣仍命有秉進前命諸大臣見之在協曰果如聖敎矣濟恭曰其人恰似武弁矣予曰卿等之言如此別薦則過矣使御將傳令勸武可也乘轎出洞口駕馬由靑龍邊新路至踏十里召見戶判徐有隣又命燻造契人等進前諭曰向下錢八百兩又加給七百兩大事所入予何惜焉如或不足爾等言于戶判則當優數加給而今觀治道可謂善爲民田所入想亦不些矣至旺十里孫家亭民駕前號籲曰今秋所收見奪於士夫許多民戶擧皆渙散矣予曰爾等之駕前喧話濫則濫矣旣以民弊登聞當命京兆處分矣承旨曺允大啓言輦路禁喧法意嚴重今日村民之駕前喧聒極爲無嚴當該禁府都事全不禁飭萬萬駭然所當重勘而本院請推外無可施之罰何以爲之命推考召見判尹金文淳曰孫家亭民號訴之事詳問事情後草記今日治道時民田所入者詳錄後日登對時持入由旺十里店路入興仁之門由梨峴入弘化門協陽門還內
정조 13년 · 강
園所都監以當日卯時下外梓室馳聞
정조 13년 · 강
御營廳以繕工奉事徐有秉勸武軍官傳令啓
정조 13년 · 목
敎曰風寒如此禁府時囚放送
정조 13년 · 강
召見總護使金熤于重煕堂
정조 13년 · 목
自園所都監復命故也○熤曰穿壙後土色四尺則比之二尺尤好至於地平土色五色俱備而正黃之色最多可知其極吉矣初頭土色大違所料故有一時搔動而搔動亦出一國誠心惟其搔動故得此吉地誠非偶然矣予曰雙珠向空而向空之外又有特立之峯野色不見云果然乎熤曰果如聖敎矣靑龍有三白虎有三皆出元身重重回抱此是骨肉龍虎非比他山作龍虎之好矣予曰迃風無一方可入之處云然否熤曰凡山之欠缺處卽有迃風入來之患而今園所則前後左右無所欠缺實無風入之處矣予曰靑龍邊見巖處或有築土以障之議云所見果何如熤曰自穴處觀之端秀無不好之理臣固眼昏實不見其巖色而靑龍邊所見處卽獨城山也百餘里行龍作此獨城素稱名山所見又不險惡不必補土以障之予曰靑龍有巖異於白虎矣熤曰以方位言則所謂巽丁之峯以水口言則所謂捍門華表俱爲極吉矣封標之外金履成東穿西鑿萬萬駭然不可無論罪矣予曰今日予欲以好顏接見後日諸大臣登對時更奏好矣熤曰都監用度甚艱劃得木疋今幾盡用蓋以木貴之故願木者甚多所以過用聞鄭民始之言賑惠廳各得十餘同然後可以支用云矣予曰議於戶判依其請施之○熤啓言辛亥儀軌中吉帷宮不爲排設事定奪故梓宮上山陵時紙榜移安則丁字閣內東邊而梓宮上山陵後更爲奉安於御間當中今番請亦一遵辛亥例奉行從之又啓言長陵坐向卽間方而因下敎引石刻間方童子石刻正方載在儀軌矣今番旣無童子石間方位刻于引石正方位則刻于滿石似合事宜而稟定後可以擧行故仰達矣從之
정조 13년 · 강
京畿監司徐有防以三邑斥堠伏兵存減數爻馳啓
정조 13년 · 목
狀啓以爲自舊園所至新園所道里依判付修成册上送兵曹三邑境伏兵斥堠處更爲遍察存減數爻開錄于左仍依筵敎西氷庫越邊果川前站道里一體看審則自津頭由狐峴至官門雖爲十五里路最險巇且川渠交錯橋梁相續盤浦以江口險川若値潮滿潦漲之時則洪流泛溢着木不得雖盡屢邑之力每有潰決之慮至於杻峴一路平坦莫重輦路當以杻峴爲定謹此區別馳啓○三邑境斥堠伏兵存減數廣州境前站十里斥堠四處內減三處存一處論峴上峯伏兵一處減果川境三十五里斥堠五處內減二處存三處內安山堂後峰宮村後峰冷井西峯伏兵五處內減三處存二處內沙坪前路良才三街里廣州境後站十五里斥堠四處內減二處存二處內慕洛峯五峯山伏兵一處自棧峴水原境四十五里斥堠八處內減三處存五處內乻峯龍池上峰城隉峯禿城山弘法山伏兵六處內減三處存三處內空石西大路黃檎街路細藍大路以上斥堠二十一處內減十處存十一處伏兵十三處內減七處存六處自西氷庫由狐峴至果川官門道里自闕門至桃楮洞前路五里自桃楮洞至蔓草川五里自蔓草川至西氷庫五里以上十五里部字內自西氷庫越邊至鄭家隅五里其間蠶室里馬墳里盤浦大橋方背川大橋鄭家隅中橋小橋一處自鄭家隅至孤峴北邊五里其間泉川大橋艾堂川中橋僧房坪店裳巖川大橋將軍川中橋隱溝六處自狐峴北邊至果川官門五里其間狐峴狐峴店中橋二處大川大橋公須川大橋小橋二處以上果川境十五里內斥堠伏兵傳語處磨鍊斥堠二處內燕峯牛眠山伏兵二處內銅雀津大路牛滿坪大路傳語七處內西氷庫馬墳里鄭家隅僧房坪狐峴下狐峴店官門站自西氷庫由杻峴至果川官門道里自闕門至西氷庫十五里部字內自西氷庫越邊至隻草里五里其間沙坪店藝峴盤浦里店小橋一處隱溝三處自盤草里至道里井五里其間杻峴店杻峴良才街店隱溝三處自道里井至胎峰五里其間隱溝三處自胎峯至和樂洞五里其間牛眠川大橋隱溝二處自和樂洞至果川官門五里其間公須川大橋小橋一處以上果川境二十五里內斥堠伏兵傳語處磨鍊斥堠二處內藝峴上峯安山堂後峯伏兵二處內沙坪前路良才三街里傳語十一處內西氷庫越邊藝峴盤草里杻峴店道里井紙谷胎峯前路松林洞口和樂洞藪隅前路官門站
정조 13년 · 강
召見時原任大臣閣臣藥院提調于誠正閣判府事徐命善領議政金熤判府事李福源左議政李在協判府事李性源奎章閣原任提學吳載純原任直提學徐有防檢校直閣徐鼎修鄭東浚鄭大容直閣李晩秀藥院都提調蔡濟恭提調徐有隣副提調趙宗鉉
정조 13년 · 목
大臣閣臣承候藥院提調入診故也○領議政金熤曰昨日園行實仰聖孝之藹然而不意出官百官多未參班威儀未備伏想殿下慮諸臣之請寢至有此擧而亦豈非萬萬過中乎予曰予於近日益難堪遣不得已有此擧予旣不以平人自處豈可盛備威儀耶判府事李福源曰昨者過中之擧已無追及而聖意如欲園幸當前朝下敎使百官如悉然後出宮如非聖候欠和之時則臣等何敢爲請寢之擧乎予曰二十二日異於他日園所展拜豈可不爲乎卿等須勿挽止判府事徐命善等曰聖候如或添損則豈不悶迫乎予曰午後則日氣必稍和何妨之有命善曰司㒒馬單子當爲磨鍊以入而原單子尙未還下何以爲之乎予曰今番所入之馬當依辛亥年前例磨鍊至於內人初不隨輿而竝與內人馬磨鍊都監堂上與都廳何不致察耶仍命都監當該堂上都廳推考○熤啓言臣於今番詣園所之後聞金履成駭妄之擧不可不請罪矣封標事體何等嚴重而不待經稟標外東西任自穿視此雖出於劻勷之致國體所關不可尋常論責請竝施譴削之典都監堂上之不能據理禁止亦不可無警一竝從重推考從之又啓言臣自園所昨昏入來始聞昨日擧動時兵判未及復命兵曹參議金履正因別侍衛之替行竝與本兵長所帶軍校旗捧羅列前後有若軍門之兼察者然有駭瞻視且關後弊請施罷職之典敎以生䜹所致推考可也左議政李在協曰昨日陪班臣亦見此不可只歸於一時顚錯之失罰止推考恐太輕矣敎以然則事異常格罷職
정조 13년 · 강
前持平洪彥燮上疏賜批
정조 13년 · 목
疏略曰伏見吏曹公文下者臣名忽廁於顯隆園挽章製述官啓下之中噫國挽製述事體何等重大而尋常從蔭之人未嘗備數於其間顧臣卽一不學無聞之小蔭吏也重以忘讎罪大待刑歲久衷情崩廹理窮勢蹙年來濫職之兜攬實爲餘生之至恨不識有司之臣果何爲而苟然混錄也臣惴分怵義終莫敢自揜其負犯猥有模天之思無憚放倒之歸也抑臣又有撫躬自悼者惟我先邸下前和復臨群臣百姓莫不奔走冤號愀然如復見如臣者亦嘗世祿于朝受恩如天而遭罹悲苦至於數句相紼之詞猶且自劃而已情亦慽矣伏乞聖慈準哀懇而收成命論積罪而付司敗批以爾其勿辭撰進
정조 13년 · 강
召見藥院提調徐有隣于重煕堂
정조 13년 · 강
敍前承旨南鶴聞等
정조 13년 · 목
吏曹以挽章製述官中罷削及外任代改抄啓行副司直李師濂南䳽聞削職代副司果吳泰賢曺遠振削職代副司果徐配修尹矆罷職代副司果柳文養李祖源罷職代副司果崔烜閔台爀外任代副司果朴鎤徐榮輔罷職代敎以前抄啓人竝敍用此單子還給又以挽章製述官外任代改抄啓副司果吳泰賢閔台爀代
정조 13년 · 강
備局以園行定例編摩堂上差定啓
정조 13년 · 목
備局啓言園行定例大臣總裁堂上以備堂中差定會于備局編摩以進事命下矣行戶曹判書徐有隣行禮曹判書李在簡工曹判書鄭昌順編摩堂上差下請使擧行允之
정조 13년 · 강
命金啓演及孫德奉等照法嚴勘
정조 13년 · 목
漢城府啓言因孫家庄民人等駕前白活査實草記事命下矣依下敎兩造査問孫德奉所告以爲此庄之一草一木皆是孫家世傳之物中因故奉朝賀金尙翼願買亭基故不得已稱之而外此洞址耕鑿自如尙翼之養孫啓演謂以自己立案新舊起墾縱奴威脅一傡收稅世傳之物白地見失爲冤云金啓演所告以爲渠祖尙翼買址立亭之後有主之地則給價買得空閑之處成出立案而渠祖特以新占斗護之意毋論奴屬與洞民任其生涯不問土稅近年以來孫哥等符同亭底奴屬亭之前後漸至起墾互相賣買故不得不呈官收稅云大抵本洞是孫家累世居生之地雖於金家作亭之後曾無一番收稅始於今年只憑一張之立案徵捧無前之賭稅亦爲稱冤之擧所謂立案中土地竝給民人依前耕食今年所徵賭稅亦有出給至於金家給價買得之處旣是有主之土則孫哥之混此稱冤事甚不當區別以給金家允合事宜金啓演侵民之罪不可不論狀頭孫德奉乃以猥屑之事蹕路呼籲萬萬無嚴請竝令攸司照法嚴勘允之
정조 13년 · 강
重推都監堂上徐有隣尹塾鄭昌順
정조 13년 · 목
禮曹啓言卽接通禮院所報則今此遷園時習儀至發靷贊笏差備當爲差出而依所報贊笏差備啓下事請分付該曹敎以依辛亥年例爲之○政院啓言卽伏見禮曹草記則以贊笏差備差出爲辭贊笏旣無該院之名色又無可據之已例而遽請差出萬萬未安原草記勿施該堂請推敎以習儀隔夜今夜已深而莫重笏記贊讀之人尙不質定寧有如許事體贊笏差備之非職名無已例猶屬餘事該曹之今日草記不過枚報牒辭而已亦非該曹所管之事該堂勿推究其做錯專在都監之慢不致察如許堂郞將焉用哉況因此微事深夜酬應尤豈不駭然總護使外當該堂上難付生手爲先從重推考刑政則顚倒甚矣在京都廳事過後當處分郎廳通禮院官員何足責分揀贊笏人無論元官與攝官又無論贊儀與引儀令都監吏曹相考前例卽爲差出後草記
정조 13년 · 강
下詣園之命尋因慈敎寢之召見時原任大臣閣臣于誠正閣判府事徐命善李福源領議政金熤左議政李在協判府事李性源右議政蔡濟恭提學金鍾秀原任提學吳載純直提學金憙金載▣檢校直閣徐鼎修鄭東浚直閣李晚秀待敎金祖淳